Document ID: 32014R0900

REGOLAMENT TAL-KUMMISSJONI (UE) Nru 900/2014
tal-15 ta' Lulju 2014
li jemenda, bil-għan li jiġi adattat għall-progress tekniku, ir-Regolament (KE) Nru 440/2008 li jistabbilixxi metodi ta' ttestjar skont ir-Regolament (KE) Nru 1907/2006 tal-Parlament Ewropew u tal-Kunsill dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta' Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE (1) tal-Kummissjoni, u b'mod partikolari l-Artikolu 13(2) tiegħu,
Billi:
(1)
Ir-Regolament tal-Kummissjoni (KE) Nru 440/2008 (2) fih il-metodi ta' ttestjar li jintużaw biex jiġu ddeterminati l-proprjetajiet fiżikokimiċi, it-tossiċità u l-ekotossiċità ta' sustanzi li għandhom jiġu applikati għall-finijiet tar-Regolament (KE) Nru 1907/2006.
(2)
Hemm bżonn li r-Regolament (KE) Nru 440/2008 jiġi aġġornat biex bi prijorità jibda jinkludi l-metodi ta' ttestjar ġodda u dawk aġġornati li jkunu riċentement ġew adottati mill-OECD b'mod li jittieħed kont tal-progress tekniku, u biex ikun żgurat li jitnaqqas l-għadd ta' annimali li jintużaw għall-finijiet ta' riċerka, u dan skont id-Direttiva 2010/63/UE tal-Parlament Ewropew u tal-Kunsill (3). Il-partijiet interessati ġew ikkonsultati dwar dan l-abbozz.
(3)
Dan l-adattament għall-progress tekniku fih sitt metodi ġodda ta' ttestjar biex tiġi ddeterminata t-tossiċità u effetti oħra fuq is-saħħa, inkluż studju dwar in-newrotossiċità fl-iżvilupp, studju estiż dwar it-tossiċità riproduttiva ta' ġenerazzjoni waħda, assaġġ in vivo tal-mutazzjoni ta' rodituri transġeniċi, test in vitro biex jeżamina l-effetti fuq is-sinteżi ta' ormoni tal-isterojdi, kif ukoll żewġ metodi in vivo biex jiġu studjati l-effetti ostroġeniċi u (anti)androġeniċi.
(4)
Ir-Regolament (KE) Nru 440/2008 għandu għaldaqstant jiġi emendat skont dan.
(5)
Il-miżuri stabbiliti f'dan ir-Regolament huma skont l-opinjoni tal-Kumitat stabbilit bl-Artikolu 133 tar-Regolament (KE) Nru 1907/2006,
ADOTTAT DAN IR-REGOLAMENT:
Artikolu 1
L-Anness mar-Regolament (KE) Nru 440/2008 huwa emendat skont l-Anness ta' dan ir-Regolament.
Artikolu 2
Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, il-15 ta' Lulju 2014.

Labels: 7
0
1